Nõukogu otsus,

29. juuni 1984,

mis käsitleb ühenduse uurimis-, arendus- ja tutvustamistegevuse juhtimis- ja kooskõlastusstruktuure ja -menetlusi

(84/338/Euratom, ESTÜ, EMÜ)

EUROOPA ÜHENDUSTE NÕUKOGU,

võttes arvesse Euroopa ühenduste asutamislepinguid,

võttes arvesse komisjoni eelnõu, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

nõukogu võttis 14. jaanuaril 1974 vastu resolutsiooni, mis käsitleb siseriikliku poliitika kooskõlastamist ning ühendusele huvi pakkuva tegevuse kindlaksmääramist teaduse ja tehnoloogia valdkonnas; [4]

komisjon saatis 21. detsembril 1982 nõukogule teatise Euroopa teadus- ja tehnikaalase strateegia kohta (1984.–1987. aasta raamprogramm);

nõukogu võttis 25. juulil 1983 vastu resolutsiooni, mis käsitleb ühenduse uurimis-, arendus- ja tutvustamistegevuse raamprogramme ning aastateks 1984-1987 ettenähtud esimest raamprogrammi; [5]

komisjoni kavandatud strateegia elluviimiseks tuleb juhtimis- ja kooskõlastusstruktuurid ja -menetlused ümber korraldada, et muuta ühenduse institutsioonid tõhusamaks ning eelkõige ratsionaliseerida olemasolevat süsteemi;

teadus- ja tehnikauuringute komitee avaldatud arvamust on arvesse võetud,

ON TEINUD JÄRGMISE OTSUSE:

Artikkel 1

Käesolevaga asutatakse komisjoni egiidi all juhtimise ja kooskõlastamise nõuandekomiteed, mis on loetletud otsuse lisas.

Vajaduse korral vaadatakse loetelu läbi ja seda täiendatakse, pidades silmas uusi programmilisi otsuseid.

Artikkel 2

1. Juhtimise ja kooskõlastamise nõuandekomiteede ülesanne on abistada komisjoni uurimis-, arendus- ja tutvustamistegevuse määratlemisel ja ettevalmistamisel ning ühenduse teadus- ja tehnikaalase strateegia elluviimisega seotud juhtimis- ja kooskõlastusülesannete täitmisel.

2. Juhtimise ja kooskõlastamise nõuandekomiteedel tuleb täita järgmisi ülesandeid:

a) teavitada ja nõustada komisjoni nende pädevusse kuuluvates teaduslikes ja tehnilistes küsimustes;

b) võrrelda korrapäraselt riiklikke teadusuuringute ja tehnoloogia arenduse programme ühendusele huvi pakkuvates valdkondades ning esitada komisjonile sellist võrdlust käsitlev teave, et saaks sisse seada kooskõlastustegevuse liikmesriikide vahel;

c) aidata komisjonil raamprogrammis sätestatud teaduslike ja tehniliste eesmärkide alusel määratleda ja välja valida need küsimused ja meetmed, mida ühenduse uurimis-, arendus- ja tutvustamistegevus võiks hõlmata;

d) aidata kaasa komisjoni vastutusalasse kuuluvate ühenduse uurimis-, arendus- ja tutvustamisprogrammide optimaalsele rakendamisele, eelkõige abistada projektide üksikasjalikul kirjeldamisel ja väljavalimisel ning tulemuste hindamisel ning tagada tihedam seotus ühenduse tasandil rakendatavate programmide ja liikmesriikides nende enda vastutusel toimuva uurimis- ja arendustegevuse vahel;

e) sõnastada arvamusi Euroopa ühenduste, kolmandate riikide ja/või rahvusvaheliste organisatsioonide vahel nende poolt käsitletavates valdkondades kavandatava teadus- ja tehnikaalase koostöö kohta.

Artikkel 3

1. Kõik juhtimise ja kooskõlastamise nõuandekomiteed nimetab komisjon liikmesriikide esitatud kandidaatide hulgast.

2. Juhtimise ja kooskõlastamise nõuandekomitee koosseis on järgmine:

- igast liikmesriigist kaks esindajat, kelle ametiaeg on neli aastat ning keda võivad abistada või asendada siseriiklikud eksperdid artiklis 4 kirjeldatud tingimustel,

- kaks komisjoni esindajat, keda võivad abistada või asendada teised esindajad artiklis 4 kirjeldatud tingimustel,

- esimees.

3. Juhtimise või kooskõlastamise nõuandekomitee esimees valitakse liikmesriikide esindajate hulgast vastavalt töökorrale. Tema ametiaeg on kaks aastat ja teda võib üks kord ametisse tagasi nimetada. Esimehe päritoluliikmesriik nimetab talle asendaja.

4. Sekretariaaditeenuste eest hoolitseb komisjon.

5. Juhtimise ja kooskõlastamise nõuandekomiteed koostavad oma töökorra.

6. Juhtimise ja kooskõlastamise nõuandekomiteed tulevad kokku vähemalt kord aastas.

Artikkel 4

Juhtimise ja kooskõlastamise nõuandekomiteed korraldavad oma töö nii, et neil oleks võimalik saada vajaduse korral erialast nõu, ning nad tulevad kokku erinevates koosseisudes olenevalt sellest, mis laadi ülesannet tuleb täita. Selleks võib igal nõuandekomitee koosolekul osaleda maksimaalselt kolm esindajat komisjonist ja igast liikmesriigist, kes valitakse artiklis 3 osutatud esindajate või ekspertide hulgast.

Artikkel 5

1. Juhtimise ja kooskõlastamise nõuandekomiteed võivad luua ajutisi töörühmi selgelt määratletud tähtajaliste ülesannete täitmiseks.

2. Ajutise töörühma esimeheks on juhtimise või kooskõlastamise nõuandekomitee liige. Töörühma kuulub maksimaalselt kaks liiget igast liikmesriigist ja kaks komisjoni esindajat.

Artikkel 6

Komisjon tagab vajaliku koostöö juhtimise ja kooskõlastamise nõuandekomiteede vahel. Juhtimise ja kooskõlastamise nõuandekomiteede esitatavad arvamused peavad sisaldama ka kõiki vähemuse seisukohti. Komisjon edastab need arvamused süstemaatiliselt parlamendile ja nõukogule.

Artikkel 7

a) Käesolevaga lõpetatakse järgmistes artiklites nimetatud komiteede tegevus:

- nõukogu 6. märtsi 1978. aasta otsuse 78/264/Euratom (uraani uurimise ja kaevandamise kohta, [6] muudetud otsusega 81/364/Euratom [7] artikkel 3,

- nõukogu 31. jaanuari 1984. aasta otsuse 84/60/Euratom (tuumarajatiste tegevuse lõpetamise kohta) [8] artikkel 4,

- nõukogu 27. märtsi 1979. aasta otsuse 79/345/Euratom (termiliste veereaktorite ohutuse kohta) [9] artikkel 4,

- nõukogu 3. märtsi 1981. aasta otsuse 81/213/EMÜ (keskkonnakaitse ja klimatoloogia kohta) [10] artikkel 5,

- nõukogu 15. detsembri 1981. aasta otsuse 81/1014/EMÜ (tekstiil- ja rõivatoodete kohta) [11] artikkel 3,

- nõukogu 7. detsembri 1981. aasta otsuse 81/1032/EMÜ (molekulaarbioloogiliste uuringute kohta) [12] artikkel 4,

- nõukogu 17. mai 1982. aasta otsuse 82/402/EMÜ (toorainete kohta) [13] artikkel 3,

- nõukogu 4. novembri 1982. aasta otsuse 82/752/EMÜ (moderniseeritud masintõlkesüsteemi kohta) [14] artikkel 3,

- nõukogu 3. detsembri 1982. aasta otsuse 82/837/EMÜ (arengut abistava teaduse ja tehnoloogia kohta) [15] artikkel 3,

- nõukogu 22. novembri 1982. aasta otsuse 82/839/EMÜ (töötlemise mõju kohta toiduainete füüsikalistele omadustele) [16] artikkel 4,

- nõukogu 2. aprilli 1984. aasta otsuse 84/197/EMÜ (lignotselluloosi sisaldavate kõrvalsaaduste ja teiste taimsete jääkide kasutamise kohta loomasöödana) [17] artikkel 4,

- nõukogu 24. mai 1984. aasta otsuse 84/304/EMÜ (mis käsitleb töötlemise ja turustamise mõju toiduainete kvaliteedile ja toiteväärtusele) [18] artikkel 4.

b) Käesolevaga lõpetatakse ka kõigi teiste programmijuhtimise nõuandekomiteede tegevus, millele on osutatud nõukogu 18. juuli 1977. aasta resolutsiooni [19] punktis 1, välja arvatud HFR-reaktorite käitlemise ja kasutamise programmi juhtimise nõuandekomitee ning radioaktiivsete jäätmete käitlemise ja ladustamise programmi juhtimise nõuandekomitee, mille ainsaks ülesandeks jääb komisjoni nõustamine radioaktiivseid jäätmeid käsitleva ühenduse tegevuskava elluviimisel kogu selle kestuse ajal, nagu on sätestatud nõukogu 18. veebruari 1980. aasta resolutsioonis [20].

Artikkel 8

Uued juhtimise ja kooskõlastamise nõuandekomiteed alustavad tegevust kuue kuu jooksul alates käesoleva otsuse jõustumisest.

Komiteed, kelle tegevus on lõpetatud vastavalt artiklile 7, jätkavad oma ülesannete täitmist ajani, mil uute juhtimise ja kooskõlastamise nõuandekomiteede tegevus on tõhusalt käivitunud.

Artikkel 9

Hiljemalt kolme aasta pärast vaadatakse käesoleva otsusega kehtestatud struktuurid ja menetlused komisjoni aruande alusel uuesti läbi, et hinnata nende tõhusust ja vajaduse korral parandada nende toimimist.

Artikkel 10

Käesolev otsus jõustub järgmisel päeval pärast selle avaldamist Euroopa Ühenduste Teatajas.

Luxembourg, 29. juuni 1984

Nõukogu nimel

eesistuja

L. Fabius

[1] EÜT C 113, 27.4.1983, lk 4.

[2] EÜT C 307, 14.11.1983, lk 112 ja EÜT C 351, 24.12.1983, lk 10.

[3] EÜT C 341, 19.12.1983, lk 51.

[4] EÜT C 7, 29.1.1974, lk 2.

[5] EÜT C 208, 4.8.1983, lk 1.

[6] EÜT L 72, 14.3.1978, lk 12.

[7] EÜT L 137, 23.5.1981, lk 44.

[8] EÜT L 36, 8.2.1984, lk 23.

[9] EÜT L 83, 3.4.1979, lk 21.

[10] EÜT L 101, 11.4.1981, lk 1.

[11] EÜT L 367, 23.12.1981, lk 29.

[12] EÜT L 375, 30.12.1981, lk 1.

[13] EÜT L 174, 21.6.1982, lk 23.

[14] EÜT L 317, 13.11.1982, lk 19.

[15] EÜT L 352, 14.12.1982, lk 24.

[16] EÜT L 353, 15.12.1982, lk 25.

[17] EÜT L 103, 16.4.1984, lk 23.

[18] EÜT L 151, 7.6.1984, lk 46.

[19] EÜT C 192, 11.8.1977, lk 1.

[20] EÜT C 51, 29.2.1980, lk 4.

--------------------------------------------------

LISA

LOODAVAD KOMITEED

Valdkond | Komiteed |

TÖÖSTUS | 1.Tööstustehnoloogia2.Teaduslikud ja tehnilised standardid3.Biotehnoloogia |

TOORAINE JA MUUD MATERJALID | 4.Tooraine ja muud materjalid |

ENERGEETIKA | 5.TuumalõhustumisenergiaReaktorid ja ohutus, lõhustuvate materjalide kontroll 6.TuumalõhustumisenergiaKütusetsükkel/jäätmete töötlemine ja ladustamine 7.Energeetika, v.a tuumaenergeetika |

ARENGUABI | 8.Arenguküsimustega seotud uurimistegevus |

TERVISEKAITSE JA OHUTUS | 9.Meditsiinilised ja terviseuuringud10.Kiirguskaitse |

KESKKOND | 11.Keskkond ja klimatoloogia |

KEELED | 12.Keeleprobleemid |

--------------------------------------------------